CELEX: 32010D0280
Language: el
Date: 2010-05-12 00:00:00
Title: 2010/280/: Απόφαση της Επιτροπής, της 12ης Μαΐου 2010 , για την τροποποίηση της απόφασης 2006/968/ΕΚ για την εφαρμογή του κανονισμού (ΕΚ) αριθ. 21/2004 του Συμβουλίου όσον αφορά τις κατευθυντήριες γραμμές και διαδικασίες για την ηλεκτρονική αναγνώριση των αιγοπροβάτων [κοινοποιηθείσα υπό τον αριθμό Ε(2010) 3009]  (Κείμενο που παρουσιάζει ενδιαφέρον για τον ΕΟΧ)

20.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 124/5
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 12ης Μαΐου 2010
   για την τροποποίηση της απόφασης 2006/968/ΕΚ για την εφαρμογή του κανονισμού (ΕΚ) αριθ. 21/2004 του Συμβουλίου όσον αφορά τις κατευθυντήριες γραμμές και διαδικασίες για την ηλεκτρονική αναγνώριση των αιγοπροβάτων
   [κοινοποιηθείσα υπό τον αριθμό Ε(2010) 3009]
   (Κείμενο που παρουσιάζει ενδιαφέρον για τον ΕΟΧ)
   (2010/280/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1), και ιδίως το άρθρο 9 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 21/2004 προβλέπει ότι κάθε κράτος μέλος οφείλει να καθιερώσει ένα σύστημα για την αναγνώριση και την καταγραφή των αιγοπροβάτων σύμφωνα με τον εν λόγω κανονισμό. Δυνάμει του κανονισμού (ΕΚ) αριθ. 21/2004, τα αιγοπρόβατα αναγνωρίζονται με τη χρήση ενός πρώτου και ενός δευτέρου μέσου αναγνώρισης. Ένα από αυτά τα μέσα αναγνώρισης πρέπει να είναι ηλεκτρονική συσκευή αναγνώρισης και το άλλο οπτικό μέσο αναγνώρισης.
            
         
               (2)
            
            
               Η απόφαση 2006/968/ΕΚ της Επιτροπής (2) θεσπίζει κατευθυντήριες γραμμές και διαδικασίες για την έγκριση συσκευών αναγνώρισης και ανάγνωσης για την ηλεκτρονική αναγνώριση των αιγοπροβάτων σύμφωνα με τον κανονισμό (ΕΚ) αριθ. 21/2004. Η εν λόγω απόφαση καθορίζει ελάχιστες απαιτήσεις σχετικά με ορισμένες δοκιμές συμμόρφωσης και απόδοσης για την έγκριση αυτών των συσκευών, έτσι ώστε να εξασφαλίζεται ότι οι ηλεκτρονικές συσκευές αναγνώρισης είναι αναγνώσιμες σε όλη την Ένωση και ότι ικανοποιούν τις ελάχιστες αποστάσεις ανάγνωσης που ορίζονται στον κανονισμό (ΕΚ) αριθ. 21/2004.
            
         
               (3)
            
            
               Αυτές οι διαδικασίες δοκιμής καθορίστηκαν σύμφωνα με τις μεθόδους που ορίζονται στην «International Agreement on Recording Practices» (Διεθνής συμφωνία για τις πρακτικές καταγραφής) της Διεθνούς Επιτροπής Ελέγχου των Αποδόσεων των Ζώων (οδηγίες καταγραφής ICAR). Οι οδηγίες καταγραφής ICAR αναπτύχθηκαν περαιτέρω και έχουν πλέον αντικατασταθεί από τα πρότυπα ISO 24631-1, 24631-2, 24631-3 και 24631-4. Για λόγους διαφάνειας, πρέπει να παρέχεται απ’ ευθείας παραπομπή στα σχετικά σημεία των προτύπων ISO.
            
         
               (4)
            
            
               Καθ’ όλη τη διάρκεια της ζωής τους τα ζώα μπορεί να μετακινηθούν και, έτσι, να παραμένουν σε διαφορετικές εκμεταλλεύσεις. Είναι αναγκαίο να καθοριστούν ελάχιστα κριτήρια απόδοσης για τις ηλεκτρονικές συσκευές αναγνώρισης, έτσι ώστε να εξασφαλίζεται ότι οι συσκευές αυτές είναι αναγνώσιμες κάτω από διαφορετικές συνθήκες σε όλη την Ένωση.
            
         
               (5)
            
            
               Με σκοπό να μειωθούν τα πιθανά διοικητικά εμπόδια, οι απαιτήσεις για τη διαδικασία έγκρισης των συσκευών ανάγνωσης πρέπει να διασαφηνιστούν. Αντίθετα με τις συσκευές αναγνώρισης, δεν πρέπει να καθοριστούν, σε επίπεδο Ένωσης, προδιαγραφές για τις συσκευές ανάγνωσης. Ωστόσο, τα κράτη μέλη πρέπει να έχουν τη δυνατότητα να θεσπίσουν πρόσθετα κριτήρια, έτσι ώστε να εξασφαλίζεται η λειτουργικότητα της ηλεκτρονικής αναγνώρισης κάτω από τις δικές τους γεωγραφικές, κλιματικές και διαχειριστικές συνθήκες, εφόσον απαιτείται.
            
         
               (6)
            
            
               Η πρακτική εμπειρία από την εφαρμογή του κανονισμού (ΕΚ) αριθ. 21/2004 έδειξε ότι ένας μικρός μόνο αριθμός εργαστηρίων αρκεί για τη διενέργεια όλων των δοκιμών που προβλέπονται από τον εν λόγω κανονισμό. Επομένως, δεν χρειάζεται ειδική διαδικασία για τον ορισμό εθνικών εργαστηρίων δοκιμών σε όλα τα κράτη μέλη. Αρκεί να γίνονται οι δοκιμές αυτές σε εργαστήρια που έχουν διαπιστευτεί για τις εν λόγω δοκιμές δυνάμει του προτύπου EN ISO/IEC 17025.
            
         
               (7)
            
            
               Για το λόγο αυτό πρέπει να τροποποιηθεί ανάλογα η απόφαση 2006/968/ΕΚ.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της απόφασης 2006/968/ΕΚ τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση εφαρμόζεται από την 1η Ιουλίου 2010.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 12 Μαΐου 2010.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 5 της 9.1.2004, σ. 8.
   
      (2)  ΕΕ L 401 της 30.12.2006, σ. 41.
   
      ΠΑΡΑΡΤΗΜΑ
      Το παράρτημα τροποποιείται ως εξής:
      
                  1)
               
               
                  Στο κεφάλαιο Ι, τα στοιχεία στ) και ζ) διαγράφονται.
               
            
                  2)
               
               
                  Το κεφάλαιο II τροποποιείται ως εξής:
                  
                              α)
                           
                           
                              τα σημεία 1 και 2 αντικαθίστανται από το ακόλουθο κείμενο:
                              
                                          «1.
                                       
                                       
                                          Η αρμόδια αρχή εγκρίνει τη χρήση μόνο των συσκευών αναγνώρισης που έχουν δοκιμαστεί, με θετικά αποτελέσματα, για:
                                          
                                                      α)
                                                   
                                                   
                                                      τη συμμόρφωσή τους με τα πρότυπα ISO 11784 και 11785, σύμφωνα με τις διαδικασίες δοκιμής που ορίζονται στο σημείο 7 του προτύπου ISO 24631-1· και
                                                   
                                                
                                                      β)
                                                   
                                                   
                                                      την επίτευξη ελάχιστης απόδοσης όσον αφορά την απόσταση ανάγνωσης, όπως ορίζεται στο σημείο 2, σύμφωνα με τις διαδικασίες που ορίζονται στο σημείο 7 του προτύπου ISO 24631-3.
                                                   
                                                
                                    
                                          2.
                                       
                                       
                                          Με σκοπό την επίτευξη των αποστάσεων ανάγνωσης που ορίζονται στο στοιχείο γ) του τμήματος Α.6 του παραρτήματος του κανονισμού (ΕΚ) αριθ. 21/2004, ο πομποδέκτης πρέπει να ικανοποιεί τις ακόλουθες παραμέτρους:
                                          
                                                      α)
                                                   
                                                   
                                                      οι πομποδέκτες τεχνολογίας HDX πρέπει να διαθέτουν ελάχιστη ισχύ ενεργοποίησης μαγνητικού πεδίου μικρότερη από ή ίση με 1,2 A/m, μετρούμενη σύμφωνα με το πρότυπο ISO 24631-3, μέρος 7.6.5 “Ελάχιστη ισχύς ενεργοποίησης μαγνητικού πεδίου σε λειτουργία HDX” με διαμόρφωση πλάτους ίση με 10 mV, μετρούμενη σύμφωνα με το πρότυπο ISO 24631-3, μέρος 7.6.7 “Διαμόρφωση πλάτους σε λειτουργία HDX”, σε ισχύ μαγνητικού πεδίου μικρότερη από ή ίση με 1,2 A/m·
                                                   
                                                
                                                      β)
                                                   
                                                   
                                                      οι πομποδέκτες τεχνολογίας FDX-B πρέπει να διαθέτουν ελάχιστη ισχύ ενεργοποίησης μαγνητικού πεδίου μικρότερη από ή ίση με 1,2 A/m, μετρούμενη σύμφωνα με το πρότυπο ISO 24631-3, μέρος 7.6.4 “Ελάχιστη ισχύς ενεργοποίησης μαγνητικού πεδίου σε λειτουργία FDX-B” με διαμόρφωση πλάτους ίση με 10 mV, μετρούμενη σύμφωνα με το πρότυπο ISO 24631-3, μέρος 7.6.6 “Διαμόρφωση πλάτους σε λειτουργία FDX-B”, σε ισχύ μαγνητικού πεδίου μικρότερη από ή ίση με 1,2 A/m.»
                                                   
                                                
                                    
                        
                              β)
                           
                           
                              προστίθεται το ακόλουθο σημείο 6:
                              
                                          «6.
                                       
                                       
                                          Οι εγκρίσεις που χορηγούνται από την αρμόδια αρχή έως τις 30 Ιουνίου 2010 για συσκευές αναγνώρισης οι οποίες δοκιμάστηκαν σύμφωνα με τις μεθόδους έγκρισης συσκευών αναγνώρισης που ίσχυαν έως την εν λόγω ημερομηνία, εξακολουθούν να ισχύουν.»
                                       
                                    
                        
            
                  3)
               
               
                  Τα κεφάλαια III και IV αντικαθίστανται από το ακόλουθο κείμενο:
                  «ΚΕΦΑΛΑΙΟ III
                  
                     Συσκευές ανάγνωσης
                  
                  Εάν απαιτείται, με σκοπό να εξασφαλίζεται η ορθή ανάγνωση των συσκευών αναγνώρισης στις τοπικές γεωγραφικές, κλιματικές και/ή διαχειριστικές συνθήκες, η αρμόδια αρχή μπορεί να επιβάλει ειδικά κριτήρια απόδοσης για τις συσκευές αναγνώρισης που χρησιμοποιούνται σε μια συγκεκριμένη εκμετάλλευση ή σε έναν συγκεκριμένο τύπο εκμετάλλευσης. Οι συνθήκες διαχείρισης που δικαιολογούν αυτά τα ειδικά κριτήρια απόδοσης ενδεχομένως να ισχύουν σε εκμεταλλεύσεις που διακινούν μεγάλο αριθμό ζώων που έχουν σημανθεί με συσκευές αναγνώρισης τεχνολογίας HDX και FDX-B και/ή σε εκμεταλλεύσεις που απαιτείται συγχρονισμός των συσκευών ανάγνωσης σύμφωνα με το σημείο 7.7.3 του προτύπου ISO 24631-2.
                  ΚΕΦΑΛΑΙΟ IV
                  
                     Εργαστήρια και διαδικασία δοκιμής
                  
                  Οι δοκιμές που ορίζονται στα σημεία 1-4 του κεφαλαίου ΙΙ διενεργούνται σε εργαστήρια δοκιμών που λειτουργούν, έχουν αξιολογηθεί και διαπιστευτεί για τις εν λόγω δοκιμές σύμφωνα με το πρότυπο EN ISO/IEC 17025 “Γενικές απαιτήσεις για την ικανότητα των εργαστηρίων δοκιμών και διακριβώσεων”. Οι κατασκευαστές συσκευών αναγνώρισης που υποβάλλουν αίτηση δοκιμής είναι ελεύθεροι να επιλέξουν μεταξύ των διαπιστευμένων εργαστηρίων δοκιμής.»